Ma op knieë oor siek kind (10)Divenette Streicher (Foto: Facebook) Die Streicher-gesin van Pretoria is op hul knieë vir ŉ wonderwerk terwyl dokters in die hospitaal waar hul tienjarige dogter tans behandel word, raadop is oor haar toestand. Minette Streicher sit dag na dag by haar dogter, Divenette, se hospitaalbed nadat sy aanvanklik net met nierpypontsteking in die hospitaal opgeneem is. Divenette is nou al vir byna sewe weke in die hospitaal en in ondraaglike pyn. Volgens Minette se suster, Hendrihan Swanepoel, is Divenette sowat sewe weke gelede gediagnoseer met nierpypontsteking en blaasinfeksie. “Die dokter het vir haar antibiotika voorgeskryf, maar elke dag het sy meer en meer seer gehad en haar toestand het nie verbeter nie. Hulle is daarna na ’n ander dokter toe vir ’n tweede opinie. Dié dokter het bevestig dat haar blindederm teen daardie tyd al ’n tydjie gelede gebars het en dat sy onmiddellik by die hospitaal moet uitkom,” het Swanepoel gesê. Minette is toe met Divenette na die Steve Biko Akademiese Hospitaal in die stad, omdat die gesin nie ŉ mediese fonds het om na ’n private hospitaal te gaan nie. “Hulle het Divenette se blindederm verwyder, maar later gesien dat daar bakterieë in haar maag is wat haar dik- en dunderm begin vreet. Die dokters het die besluit gemaak om dele van haar dik- en dunderm uit te sny, maar hulle kon dit toe nie weer terugsit nie. Die derms is nou in ’n sakkie wat sy vir ses maande tot ŉ jaar moet saamdra. Sy kan dus nie hierdie jaar teruggaan skool toe nie.” Divenette is steeds in die hospitaal en is in erge pyn omdat die probleem steeds nie opgelos is nie. “Dit gaan nie goed met haar vandag nie. Sy is vreeslik bleek en baie swak. Sy het só baie pyn. Haar ogies is blou onder en haar asemhaling is baie swak,” het Minette aan Maroela Media gesê. “Ons moet haar dringend by die MediClinic Kloof-private hospitaal kry. Die dokters hier weet nie meer wat om te doen nie. Hulle het nog nooit so iets gesien nie, en hulle weet nie hoe om dit te hanteer nie,” het sy gesê. Volgens Minette hoort Divenette in die waakeenheid van die hospitaal terwyl sy in die staatshospitaal in ’n algemene saal lê. “Die belangrikste nou is om haar in die waakeenheid in die Kloof MediClinic te kry,” het Minette gesê. “Ons vra mense om ons by te staan met donasies. Die dokters het gesê die uiteindelike bedrag van die private hospitaal kan tussen R500 000 en R1 miljoen wees. Ons hoop om haar vandag nog na Kloof MediClinic te kan skuif, waar sy dan Maandag weer teater toe moet gaan. Ek kan nie dink dat my kind oor Paasnaweek hier [in Steve Biko] moet bly nie.” “Sy is so ’n engelkind. Sy het die grootste hart en wil altyd ander help. Sy wil net gee. Sy is die liefde vanself,” het Minette gesê. “Ek wil net my kind help deur die pyn waardeur sy nou gaan. Sy lê hier en haar ma kan niks vir haar doen nie. Sy verdien dit nie, sy is net tien jaar oud.” Vir meer inligting of donasies, besoek die Child Medi-organisasie se Facebook-blad.